প্রথম ধাপে চার উপজেলায় ভোটের প্রয়োজন নেই
উপজেলা পরিষদ নির্বাচনের প্রথম ধাপে ২৬ প্রার্থী বিনা প্রতিদ্বন্দ্বিতায় নির্বাচিত হয়েছেন। এদের মধ্যে ৭ জন চেয়ারম্যান, ৯ জন ভাইস চেয়ারম্যান ও ১০ জন নারী ভাইস চেয়ারম্যান রয়েছেন। নির্বাচন কমিশনের অতিরিক্ত সচিব (নির্বাচন ব্যবস্থাপনা) ফরহাদ আহম্মদ খান সাংবাদিকদের এই তথ্য জানান।
তিনি জানান, বাগেরহাট সদর উপজেলা, মুন্সিগঞ্জ সদর উপজেলা, মাদারীপুরের শিবচর উপজেলা ও ফেনীর পরশুরাম উপজেলায় চেয়ারম্যান, ভাইস চেয়ারম্যান ও মহিলা ভাইস চেয়ারম্যান পদে প্রতিদ্বন্দ্বি প্রার্থী না থাকায় এই চার উপজেলায় কোনো নির্বাচন হচ্ছে না। তাই এই চার উপজেলার ১২ প্রার্থীকে বিনা ভোটে নির্বাচিত ঘোষণা করেছে নির্বাচন কমিশন (ইসি)।
মঙ্গলবার (২৩ এপ্রিল) নির্বাচন ভবনে উপজেলা নির্বাচনকে সামনে রেখে ইসির সঙ্গে আন্তঃমন্ত্রণালয়ের সমন্বয় সভা অনুষ্ঠিত হয়। প্রধান নির্বাচন কমিশনার কাজী হাবিবুল আউয়ালের সভাপতিত্বে এই সভা অনুষ্ঠিত হয়। সভার সিদ্ধান্ত অনুযায়ী সেনাবাহিনীর যৌথ অভিযান অব্যাহত থাকায় বান্দরবানের থানচি, রোমা ও রোয়াংছড়ি এই তিন উপজেলায় নির্বাচন স্থগিত করে ইসি। সভায় উপজেলা নির্বাচনে জাতীয় নির্বাচনের চেয়ে বেশি আইনশৃঙ্খলা বাহিনীর সদস্য মোতায়েনের সিদ্ধান্ত হয়।
ইসি সূত্র জানিয়েছে, মঙ্গলবার সংশ্লিষ্ট উপজেলা নির্বাচনের রিটার্নিং কর্মকর্তারা একক প্রার্থীদের বিনা প্রতিদ্বন্দ্বিতায় নির্বাচিত ঘোষণা করেন এবং প্রতিদ্বন্দ্বী প্রার্থীদের মাঝে প্রতীক বরাদ্দ দেন। প্রতীক পেয়েই প্রার্থীরা তাদের আনুষ্ঠানিক প্রচারণা শুরু করেছেন।
ফরহাদ আহম্মদ খান জানান, চার উপজেলার তিনটি পদ ছাড়াও ঠাকুরগাঁওয়ের বালিয়াডাঙ্গী উপজেলায় ভাইস চেয়ারম্যান ও মহিলা ভাইস চেয়ারম্যান, দিনাজপুরের হাকিমপুরে মহিলা ভাইস চেয়ারম্যান, গাইবান্ধার সাঘাটায় চেয়ারম্যান, পাবনার বেড়ায় মহিলা ভাইস চেয়ারম্যান, কুষ্টিয়া সদরে মহিলা ভাইস চেয়ারম্যান, চুয়াডাঙ্গার দামুড়হুদায় ভাইস চেয়ারম্যান ও মহিলা ভাইস চেয়ারম্যান, মৌলভীবাজারের বড়লেখায় মহিলা ভাইস চেয়ারম্যান, চট্টগ্রামের সন্দ্বীপে ভাইস চেয়ারম্যান, কক্সবাজার সদরে ভাইস চেয়ারম্যান, বান্দরবানের রোয়াংছড়িতে চেয়ারম্যান, রাঙ্গামাটির কাউখালীতে ভাইস চেয়ারম্যান এবং আলোচিত নাটোরের সিংড়ায় চেয়ারম্যান পদে প্রার্থীরা বিনা প্রতিদ্বন্দ্বিতায় নির্বাচিত হয়েছেন।
নাটোরের সিংড়ায় তথ্য ও যোগাযোগপ্রযুক্তি প্রতিমন্ত্রী জুনাইদ আহমেদ পলকের শ্যালক লুৎফুল হাবিব ভোট থেকে সরে দাঁড়ান। ফলে বিনা প্রতিদ্বন্দ্বিতায় উপজেলা পরিষদের চেয়ারম্যান নির্বাচিত হন অপহরণ ও মারধরের শিকার হওয়া প্রার্থী দেলোয়ার হোসেন। মঙ্গলবার দুপুরে আনুষ্ঠানিকভাবে নাটোর জেলা নির্বাচন কর্মকর্তা এবং উপজেলা রিটার্নিং কর্মকর্তা আবদুল লতিফ শেখ স্বাক্ষরিত এক পত্রে দেলোয়ার হোসেনকে বিনা প্রতিদ্বন্দ্বিতায় নির্বাচিত ঘোষণা করা হয়। তবে ভাইস চেয়ারম্যান পদে নির্ধারিত তারিখে ভোট অনুষ্ঠিত হবে।
প্রথম ধাপে ১৫০ উপজেলায় তিনটি পদে ১ হাজার ৮৯১ জন প্রার্থী মনোনয়নপত্র দাখিল করেছিলেন। বাছাই ও প্রত্যাহারের পর তিন পদে বর্তমানে ভোটের মাঠে আছেন ১ হাজার ৬৯৩ জন প্রার্থী। এর মধ্যে বর্তমানে চেয়ারম্যান পদে  ৬০১ জন, ভাইস চেয়ারম্যান পদে ৬৪৫ জন ও মহিলা ভাইস চেয়ারম্যান পরে ৪৪৭ জন প্রার্থী মাঠে রয়েছেন।
আগামী ৮ মে প্রথম ধাপে ১৫০টি উপজেলায় ভোটগ্রহণের কথা রয়েছে। তবে যৌথ বাহিনীর অভিযান চলমান থাকায় এ ধাপে বান্দরবান জেলার থানচি ও রোয়াংছড়ির ভোট স্থগিত করেছে ইসি। এছাড়া এ জেলার রুমা উপজেলার নির্বাচনও স্থগিত করেছে ইসি। তফসিল অনুযায়ী রুমা উপজেলার ভোট (দ্বিতীয় ধাপে) ২১ মে অনুষ্ঠিত হওয়ার কথা রয়েছে। তবে এসব উপজেলায় বৈধ প্রার্থীদের নতুন করে আর মনোনয়নপত্র দাখিল করতে হবে না।
চার ধাপে অনুষ্ঠেয় ষষ্ঠ উপজেলা পরিষদ নির্বাচনের ইতোমধ্যে তফসিল দিয়েছে ইসি। এবার প্রথম ধাপে ১৫০ ও দ্বিতীয় ধাপে ১৬১ উপজেলার ভোট হওয়ার কথা রয়েছে। তৃতীয় ধাপে ১১২টির ভোট ২৯ মে এবং চতুর্থ ধাপে ৫৪ উপজেলায় ভোট হবে ৫ জুন।
২০১৯ সালে চার ধাপের উপজেলা নির্বাচনে প্রায় পাঁচশ’ উপজেলার মধ্যে ৪৬৫টি উপজেলায় ভোট হয়। সে সময় তিনটি পদে সব মিলিয়ে ২২৩ জন বিনা প্রতিদ্বন্দ্বিতায় নির্বাচিত হন। তাদের মধ্যে চেয়ারম্যান পদে ১১২ জন, ভাইস চেয়ারম্যান পদে ৫২ জন এবং নারী ভাইস চেয়ারম্যান পদে ৫৯ জন নির্বাচিত হন বিনা প্রতিদ্বন্দ্বিতায়।
দ্বিতীয় ধাপের নির্বাচনে কুমিল্লা সদর, চট্টগ্রামের রাউজান ও রাঙ্গুনিয়া উপজেলায় চেয়ারম্যান পদে একজন করে মনোনয়নপত্র জমা দিয়েছেন। ফলে তাদের মনোনয়নপত্র বৈধ ঘোষিত হলে বিনা প্রতিদ্বন্দ্বিতায় জয়ী হবেন। যদিও ৩০ এপ্রিল পর্যন্ত মনোনয়নপত্র প্রত্যাহারের সুযোগ আছে। এছাড়া যাচাই-বাছাইয়ে কিছু প্রার্থীতা বাতিল হলে আরও কিছু উপজেলায় একক প্রার্থী হওয়ার সম্ভাবনা রয়েছে।
দ্বিতীয় পর্বে চট্টগ্রামের রাউজান ও কুমিল্লা আদর্শ সদর উপজেলার তিনটি পদেই একজন করে প্রার্থী হয়েছেন। চট্টগ্রামের রাউজান উপজেলায় স্থানীয় সরকারের নির্বাচনে বরাবরই আওয়ামী লীগের প্রার্থীর বিনা প্রতিদ্বন্দ্বিতায় জয়ী হওয়ার নজির রয়েছে। রাঙ্গুনিয়ার বর্তমান চেয়ারম্যান স্বজন কুমার তালুকদার ২০২০ সালে উপনির্বাচনে বিনা প্রতিদ্বন্দ্বিতায় জয়ী হয়েছিলেন। এবার তাকে বাদ দিয়ে চেয়ারম্যান পদে একক প্রার্থী করা হয়েছে মুক্তিযোদ্ধা আবুল কাশেম চিশতিকে। আর কুমিল্লা আদর্শ সদর উপজেলা পরিষদে চেয়ারম্যান পদের প্রার্থী বর্তমান চেয়ারম্যান আমিনুল ইসলাম। তিনি গত নির্বাচনেও বিনা প্রতিদ্বন্দ্বিতায় নির্বাচিত হয়েছিলেন।

উপজেলা পরিষদ নির্বাচনের প্রথম ধাপে ২৬ প্রার্থী বিনা প্রতিদ্বন্দ্বিতায় নির্বাচিত হয়েছেন। এদের মধ্যে ৭ জন চেয়ারম্যান, ৯ জন ভাইস চেয়ারম্যান ও ১০ জন নারী ভাইস চেয়ারম্যান রয়েছেন। নির্বাচন কমিশনের অতিরিক্ত সচিব (নির্বাচন ব্যবস্থাপনা) ফরহাদ আহম্মদ খান সাংবাদিকদের এই তথ্য জানান।